钦定古今图书集成/明伦汇编/官常典/第549卷 > 解系
## 钦定古今图书集成/明伦汇编/官常典/第549卷 > 解系

按《晋书》本传，“系字少连，济南著人也。父修，魏琅邪太
守，梁州刺史，考绩为天下第一。武帝受禅，封梁邹侯。
系及二弟结育，并清身絜己，甚得声誉。时荀勗门宗
彊盛，朝野畏惮之。勗诸子谓系等曰：‘我与卿为友，应
向我公拜’。勗又曰：‘我与尊先使君亲厚’。系曰：‘不奉先
君遗教，公若与先君厚，往日哀顿，当垂书问。亲厚之
诲，非所敢承’。”勗父子大惭，当世壮之。后辟公府掾，历
中书黄门侍郎、散骑常侍、豫州刺史，迁尚书，出为雍
州刺史、扬烈将军、西戎校尉、假节。会氐羌叛，与征西
将军赵王伦讨之。伦信用佞人孙秀，与系争军事，更
相表奏。朝廷知系守正不挠，而召伦还。系表杀秀以
谢氐，羌不从。伦、秀谮之，系坐免官，以白衣还第，阖门
自守。及张华、裴𬱟之被诛也，伦、秀以宿憾收系兄弟。
梁王肜救系等，伦怒曰：“我于水中见蟹，且恶之，况此
人兄弟轻我邪！此而可忍，孰不可忍？”肜苦争之，不得，
遂害之，并戮其妻子。后齐王冏起义，时以裴解为冤
首。伦秀既诛，冏乃奏曰：“臣闻兴微继绝，圣主之高政；
贬恶嘉善，《春秋》之美”谈。是以武王封比干之墓，表商
容之闾，诚幽明之故有以相通也。孙秀逆乱，灭佐命
之国，诛骨鲠之臣，以斲丧王室，肆其虐戾，功臣之后，
多见泯灭。至如张华、裴𬱟，各以见惮取诛，于时系结
同以羔羊被害，欧阳建等无罪而死，百姓怜之。陛下
更日月之光照，布惟新之明命，然此等未蒙恩理。昔
栾、郤“降在皂隶，而《春秋》传其人；幽王绝功臣之后，弃
贤者子孙，而诗人以为刺。臣备忝右职，思竭股肱，献
纳愚诚，若合圣意，可群官通议。八坐议以系等清公
正直，为奸邪所疾，无罪横戮，冤痛巳甚。如大司马所
启，彰明枉直，显宣当否，使冤魂无愧无恨，为恩大矣。”
永宁二年，追赠光禄大夫，改葬，加吊祭焉。